Predkladacia správa

      Uznesením vlády č. 203 zo 16. marca 2005  k Analýze nákladovosti výstavby diaľnic v SR,  v bode B.1 bolo uložené ministrovi dopravy, pôšt a telekomunikácií v spolupráci s podpredsedom vlády a ministrom spravodlivosti, ministrom výstavby a regionálneho rozvoja a predsedom Úradu pre verejné obstarávanie vypracovať a predložiť na rokovanie vlády „Pravidlá pre určovanie pevných cien pri výstavbe diaľnic“ do 30.júna 2005. 
     Pri plnení tejto úlohy  sme analyzovali  legislatívne prostredie a všeobecné obchodné podmienky vypracované odbornými organizáciami v zahraničí  s nasledovným výsledkom :
-	zákon č. 523/2003 Z. z.  o verejnom obstarávaní v znení neskorších predpisov  v  §36 ods. 7, bod e) ustanovuje, že súťažné podklady nesmú obsahovať požiadavky na určenie pevnej ceny, ak ide o zmluvy na uskutočnenie prác s predpokladanou lehotou plnenia dlhšou ako 12 mesiacov. Úrad pre verejné obstarávanie pripravuje novelu predmetného zákona a v súčasnom štádiu jej prípravy  uvedené ustanovenie novela neobsahuje. Predpokladaná účinnosť zákona je od 1.1.2006. Pokiaľ novela zákona bude prijatá v súčasnej navrhovanej podobe, potom nebude z hľadiska zákona o verejnom obstarávaní  prekážka na uplatnenie požiadavky na určenie pevnej ceny,
-	zákon č. 18/1996 Z. z. o cenách v znení neskorších predpisov používa inštitút pevnej ceny v súvislosti s reguláciou cien. V §6 „Úradné určenie cien“  ods.3 definuje pevnú cenu ako cenu, ktorú nie je prípustné zmeniť. Analogické premietnutie pevnej ceny do súťažných podkladov na vypracovanie ponúk by znamenalo, že obstarávateľ vyžaduje vyjadrenie ceny v ponuke a nadväzne aj v zmluve o dielo v tom zmysle, že  túto cenu nie je prípustné počas realizácie výstavby meniť. V zásade môžeme konštatovať, že analógiu pevnej ceny (napr. s názvom „dohodnutá cena, ktorá nebude podliehať úpravám“) je možné  teoreticky v obstarávacom procese uplatniť ako obchodnú podmienku obstarávateľa, nie však ako pevnú cenu v režime regulácie cien podľa zákona č. 18/1996 Z. z. o cenách, 
-	zákon č. 254/1998 Z. z. o verejných prácach v tretej časti – štátna expertíza stavebných zámerov - ustanovuje, že  cena uvedená v protokole o štátnej expertíze  je maximálna cena. Tento protokol je záväzným podkladom  na ďalšie etapy prípravy a uskutočňovania verejných prác, 
-	zákon č. 519/1991 Zb. Obchodný zákonník v znení neskorších predpisov v §273  umožňuje určenie časti obsahu zmluvy o dielo aj odkazom na všeobecné obchodné podmienky vypracované inými subjektami a v §547 upravuje postup zmluvných strán v otázke ceny podľa rozpočtu, ak táto otázka nie je v zmluve jasne riešená. Určenie pevnej ceny nie je v rozpore s uvedenými ustanoveniami zákona,  
-	obchodné podmienky pri výstavbe diaľnic a rýchlostných ciest vo viacerých krajinách EÚ, ale aj mimo nej,  sú definované  podľa „Všeobecných obchodných podmienok pre zákazky na stavebné a inžinierske práce“ vydané FIDIC (Medzinárodnou federáciou  inžinierov konzultantov) v roku 1999. Tento postup je pravidlom v prípadoch, keď na dielo poskytuje úver EIB alebo EBRD. V Českej republike sú na vybraných stavbách uplatňované všeobecné obchodné podmienky FIDIC. Na Slovensku pôsobí záujmová organizácia Slovenská asociácia konzultačných inžinierov, ktorá je členom FIDIC a odporúča uvedené obchodné podmienky uplatňovať. Obchodné podmienky FIDIC – so zreteľom na líniový charakter stavieb diaľnic a rýchlostných ciest a ich technickú náročnosť - deklarujú právo na zmenu. Každá zmena môže zahrňovať zmeny v množstvách ktorejkoľvek položky stavebných prác, zmeny v kvalite a iných vlastnostiach, dodatočné práce  a zmeny v postupe alebo v časovom harmonograme  realizácie stavby. Tieto zmeny majú vplyv na oceňovanie stavebných prác a tým aj na celkovú cenu diela.  Obdobne, obchodné podmienky umožňujú aj úpravy cien v dôsledku zmeny legislatívy a v dôsledku zmeny nákladov počas realizácie stavby. Možnosť úpravy ceny v dôsledku zmeny nákladov musí byť uvedená v zmluve o dielo. Môžeme konštatovať, že v zmysle  „Všeobecných obchodných podmienok pre zákazky na stavebné a inžinierske práce“ vydaných FIDIC, sú sadzby a ceny uvedené  v ponuke uchádzača  predmetom úpravy počas realizácie stavby. Preto nemôžeme hovoriť o „pevnej cene“.  Priestor vidíme len na uplatnenie  jednotkovej sadzby za každú položku práce vykonanej za určité obdobie, počas ktorého sa tieto sadzby a ceny z titulu zmien nákladov neupravujú, 
-	v obchodných podmienkach Svetovej banky (užívateľská príručka – september 2002), ktoré do istej miery upravujú  podmienky FIDIC, je cenová úprava povinná pre kontrakty, u ktorých sa očakáva, že budú trvať dlhšie ako 18 mesiacov.  

Na základe tejto analýzy neodporúčame  prijať pravidlá na určovanie pevnej ceny diela pri výstavbe diaľnic a rýchlostných ciest. V prípade uplatnenia pevnej ceny za dielo, by sme v zásade vylúčili právo zhotoviteľa a obstarávateľa na zmenu. Zhotoviteľ by musel prevziať neprimerané riziko za zmeny v množstvách  jednotlivých položiek stavebných prác počas realizácie stavby a súčasne aj za zmeny v nákladoch  z titulu inflácie.  Na strane obstarávateľa je riziko včasného odovzdania celého staveniska a zabezpečenie toku peňazí počas celej realizácie výstavby podľa prijatého harmonogramu prác.  

Navrhujeme danú úlohu zúžiť na riešenie problematiky úpravy ceny v dôsledku zmien nákladov. Pri súčasnom stabilnom legislatívnom a ekonomickom prostredí na Slovensku môže zhotoviteľ prevziať riziko pevných jednotkových sadzieb a cien, ktoré počas uskutočňovania stavby nebudú podliehať úpravám. Podľa programu výstavby diaľnic a rýchlostných ciest do roku 2013 očakávame najčastejšie lehoty výstavby novozačínaných stavieb v intervale 24 až 36 mesiacov. V niektorých prípadoch pôjde o lehotu dlhšiu ako 40 mesiacov, predpokladáme, že tunelové úseky budú budované v systéme PPP. 

V uvedenom zmysle sme zmenili aj názov pravidiel - s prihliadnutím  na účelnosť rozšírenia aj na cesty I. triedy -  na „Pravidlá pre určovanie jednotkových sadzieb a cien pri výstavbe diaľnic, rýchlostných ciest a ciest I. triedy“. 
      Na porovnanie ceny určenej štátnou expertízou s cenou v zmluve o dielo bude treba v pracovnom postupe navrhnúť rámcové zohľadnenie (odborný odhad) valorizácie ceny určenej štátnou expertízou k termínu uzatvorenia zmluvy o dielo.

Navrhujeme, aby pravidlá – ako vnútorný riadiaci akt – vydalo Ministerstvo dopravy, pôšt a telekomunikácií SR.

     Predkladaný materiál nemá priamy vplyv na  obyvateľov, hospodárenie podnikateľskej sféry, na životné prostredie a na zamestnanosť. Vyčíslenie dopadu na verejné financie v tejto etape  nie je reálne. Odhadujeme však, že uplatnením pravidiel sa podarí znížiť doterajší stály – medziročne takmer nemenný -  rast cien z titulu zmien nákladov. Uplatnenie pravidiel v podnikateľskom prostredí pravdepodobne zvýši administratívnu náročnosť pri príprave ponúk v obstarávacom procese.  Z uvedených dôvodov sa  Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie   neprikladá.     
      
   Materiál po prerokovaní vládou nemá byť predložený inému orgánu.